Malle Pärn

**Malle Pärn** (sündinud 25. mail 1945 Tartus) on eesti näitleja, teoloog, publitsist ja poliitik, Eesti Konservatiivse Rahvaerakonna liige. 

## Haridustee
Malle Pärn on alustanud kooliteed Avinurme 7-klassilises Koolis. Hiljem on ta õppinud Mustvee 1. Keskkoolis, Tartu 12. Koolis ja Tartu 8. Keskkoolis (lõpetas 1963). Aastatel 1964–1966 on ta õppinud Tartu Riiklikus Ülikoolis inglise filoloogiat, kuid kõrgharidusdiplomi sai hoopis toonases Tallinna Riikliku Konservatooriumi lavakunstikateedris draamanäitleja erialal (4. lend, 1966–1970). 

Hiljem lõpetas Malle Pärn EELK Usuteaduse Instituudi teoloogina (1991–1999), kuid pastoriks ei ole EELK teda ordineerinud. Ta on end täiendanud Trinity Luterlikus Seminaris (Trinity Lutheran Seminary in Columbus Capital University) Ameerika Ühendriikide Ohio osariigis (1997). 

## Töö
Pärast lavakunstikateedrit suunati Malle Pärn näitlejaks Viljandi teatrisse Ugala, kus ta töötas aastatel 1970–1973. Ühe hooaja vältel oli Pärna koduteater ka Rakvere Teater (1973/1974). Edaspidi töötas Malle Pärn lavakõne ja erialaõppejõuna Eesti NSV Riikliku Filharmoonia estraadistuudios (1974–1976) ning näitejuhi abina Eesti Draamateatris (1976–1980). Ta on olnud režissööri assistent filmistuudios Tallinnfilm (näiteks lastefilmis "Nukitsamees") ning näidelnud Vanalinnastuudios ja Eesti NSV Riiklikus Filharmoonias (1980–1986). Edaspidi on Malle Pärn olnud vabakutseline näitleja. Ta on olnud Eesti Raadio mittekoosseisuline autor (1974–1991) ning teinud raadiotööd meediakeskuses Eesti Luterlik Tund (2000–2003). Malle Pärn on Milwaukee Ülikooli Gamalieli õppetooli lektor. Inglise keele õpetajana on ta töötanud Tallinna Nõmme Gümnaasiumis (2004/2005) ja Avinurme Keskkoolis (2006/2008). Ta on olnud Avinurme Suveteatri kunstiline juht (2005–2015), kust ta poliitiliste erimeelsuste tõttu trupiga lahkus. 

Pärn on kirjutanud luuletusi, avaldanud ajakirjanduses arvamuslugusid ning esitanud omaenda kirjutatud laule. Ta on tõlkinud mitu raamatut ja näidendeid ning paari 1970. ja 1980. aastatel tehtud ETV ja Eesti Raadio lastesaate autor.

Eesti Konservatiivse Rahvaerakonna (EKRE) liikmena on ta sageli avaldanud nii ajakirjanduses kui ka sotsiaalmeedias kriitilisi arutlusi rändekriisi ja homoseksuaalsete inimeste õiguste ümber käivate arutelude kohta ning ka muudel päevapoliitilistel teemadel. Pärn on portaali Objektiiv kolumnist. Sotsiaalmeediavõrgustik Facebook on tema konto korduvalt blokeerinud seoses väidetava vihakõne kasutamise ja levitamisega.

Ta kandideeris 2023. aasta valimistel Riigikokku, kogus valimisringkonnas nr 10 (Tartu linn) 837 häält ning ei osutunud valituks.

## Looming
### Rollid
* Olga ("Kolm õde" – lavakunstikoolis)
* Rebane ("Väike Prints" – lavakunstikoolis)
* Keisrinna Julia ("Romulus Suur" – lavakunstikooli diplomilavastus)
* Saare Leili (filmis "Tuulevaikus", režissöör V. Käsper) 1970
* Niina Zaretšnaja ("Kajakas") 1971 (Teatriühingu preemia)
* Regina ("Metsade taga") 1971 (Teatriühingu preemia)
* Liina (muusikalis "Püve Peetri riukad") 1972
* Prints Edward ("Prints ja kerjus") 1972 (Teatriühingu preemia)
* Rollid Filharmoonia estraadikavades ("Väike nali, suured mured", "Viimane rong", "Eeter")
* Dakašina ("Naiskond")
* Karutütar Taisi (ETV lastelavastuses "Nõiakivi")
* Malle (ETV seriaalis "Kaevutee") 1988–89
* Ella ("Roosiaed") 2007
* Gunnari ema, orav, peterburilanna, indiaani naine ("Raudmees. Odysseuse eksirännakud") 2011
* osaline ("Opus Geographicum. Naised valitsevad maailma") 2012
### Telesaated
* "Muinasjutuaken" – autor ja esitaja 1975–77
* "Õhtujutt" – autor ja esitaja
### Kirjandusteosed
* "Läbi kõrbe" – luulekogu, 1985
* "Tuulte meelevallas" – luulekogu, 1991
* "Solus vir baptizatus" (UI diplomitöö, käsikiri) 1999
### Tõlgitud raamatud
* "Karupoeg Pädington" valik jutte Michael Bondi (Inglismaa) raamatutest 1995 (Eesti Raamat)
* "Vanasõnu idast ja läänest" (Ersen) 2006
* Heather Graham "Nägemine" (Ersen) 2006
* Lewis Perdue "Da Vinci pärand" (Ersen) 2007
* Heather Graham "Kelly tapmine" (Ersen) 2007
* Michael Bond "Karupoeg Paddington" (kirj. Pegasus) 2009
### Tõlgitud näidendid
* Viktor Rozov – "Meelelahutaja" (Rakvere Teater)
* N. Pavlova – "Vagunike"
* Semjon Zlotnikov – "Tuli naise juurde mees" (Vanemuine)
* Brian Friel – "Molly Sweeney" (Nuku- ja Noorsooteater, lavakunstikooli diplomietendus)
* John Boynton Priestley – "Üks vihmane esmaspäev"
* John Boynton Priestley – "Nad tulid linna"
* Agatha Christie – "Ämblikuvõrk"
* John Patrick – "On seal keegi?"

## Tunnustus
* 1970 ergutuspreemia sõnakunstnike konkursil 
* 1971 Teatriühingu hooaja preemia näitlejatöö eest 
* 1972 noore näitleja preemia 
* Alveri luulekonkursi ergutuspreemia
* Enno luulekonkursi ergutuspreemia
* Eesti Raadio aukiri meeldiva koostöö eest
* Milwaukee Ülikooli rahvusvaheline Rahu ja Õigluse preemia sotsiaal-eetilise tegevuse eest Eestis ja mujal 1998 (vt eespool)
* 1999 Eesti Kiriku aukiri meeldiva koostöö eest
* 2006 Ida-Virumaa kultuuriedendaja aukiri

## Liikmesus
*Eesti Näitlejate Liidu liige
*Eesti Keele Kaitse Ühingu liige
*Ühenduse "Naised teoloogias" juhatuse liige
*EELK Tallinna Jaani koguduse liige
*Ta oli Res Publica ning Isamaa ja Res Publica Liidu liige aastatel 2002–2009. Kandideeris kohalikel valimistel 2002 ja 2005 Tallinna Nõmme piirkonnas.
*2014. aastal astus ta Eesti Konservatiivse Rahvaerakonna liikmeks. Kandideeris 2015. aasta Riigikogu valimistel ning 2019. aasta Riigikogu valimistel Tartu- ja Jõgevamaal, kuid ei osutunud valituks.

## Isiklikku
Tal on näitleja ja lavastaja Eino Baskiniga tütar Katrin Pärn.

## Viited

## Välislingid
*Malle Pärn: usu ja usuõpetuse kaitseks. Postimees, 24. detsember 2013